בירה אלכסנדר

בירה אלכסנדר היא מבשלת בירת בוטיק ישראלית. הבירה מיוצרת משנת 2008 בפארק תעשיות עמק חפר והיא אחת ממבשלות בירות הבוטיק הראשונות בישראל.

היסטוריה
מבשלת אלכסנדר הוקמה בשנת 2008 בפארק תעשיות עמק חפר ליד נחל אלכסנדר. מקים המבשלה הוא אורי שגיא, בעברו מפקד טייסת אפאצ'י בחיל האוויר, שלאחר בישול בירה בביתו החליט להפוך את התחביב למקצוע. בשנת 2008 למד טכנולוגיית ייצור בירה ב-Siebel Institute of Technology. הוא חבר לאביאם סלע, טייס ותיק בחיל האוויר, וארי ויורם ירזין, מבכירי המסעדנים בארץ, ובשנת 2010 הקימו את המבשלה. בשנת 2014 הצטרף שלמה ינאי למשקיעים במבשלה, כשרכש 10% מהבעלות עליה, בעלות של מיליון וחצי ש"ח. עוד שותפים במבשלה הלל קוברינסקי ויורם באומן.

בשנת 2014 זכתה הבירה בתחרות הבירות העולמית "World Beer Cup 2014" במקום הראשון בקטגוריית "Robust Porter".

המבשלה קרויה על שם נחל אלכסנדר, העובר בעמק חפר, מקום מושבה של המבשלה. הצבים הגדלים בנחל מופיעים בסמליל של המבשלה.

ייצור הבירה
ייצור הבירה נעשה בשני תהליכי תסיסה טבעיים: במכלי תסיסה ובבקבוקי הבירה עצמם. הבירה אינה מפוסטרת, מסוננת או כוללת חומרים משמרים.

בירה אלכסנדר מציעה כמה בירות תחת המותג אלכסנדר:
אלכסנדר בלונד - בירה ממשפחת האייל, בסגנון הבלונד הבלגי. 5.3% אלכוהול.
אלכסנדר Black - בירה כהה, עשירה בטעמי שוקולד מריר ואספרסו חזק. 7% אלכוהול.
אלכסנדר אמברה - בירה ממשפחת האייל, בסגנון בלגי צרפתי. צבע הבירה הוא ענברי (בצרפתית = Ambrée) והוא נובע משימוש בלתתים מיוחדים, קלויים יותר. 5.7% אלכוהול.
אלכסנדר Green - בירה בסגנון ה-IPA. ארומה פירותית: אשכולית, גויאבה, מנגו ופירות נוספים. 6% אלכוהול.
אלכסנדר בלייזר - בירה ממשפחת האייל, זהובה עם ראש קצף לבן. 8% אלכוהול.

קישורים חיצוניים

הערות שוליים

אלכסנדר
אלכסנדר